अगर आप रोजाना 50 किलोमीटर से 100 किलोमीटर तक का सफर तय करते हैं तो आपका कार खरीदना तर्कसंगत बन जाता है। इस स्थिति में अपनी कार से आना-जाना ऐप आधारित टैक्सी की तुलना में सस्ता पड़ता है। ईवाई इंडिया में पार्टनर और ऑटोमोटिव सेक्टर लीडर राकेश बत्रा ने कहा, '20 किलोमीटर तक की कम दूरी के लिए खुद की कार के बजाय ऐप आधारित टैक्सी लेना 67 फीसदी सस्ता पड़ता है। ऐप आधारित टैक्सी 50 किलोमीटर की दूरी के लिए 39 फीसदी सस्ती पड़ती है। कार खरीदने की लागत, कार को कुछ साल बाद बदलने की लागत, ईंधन की लागत, मरम्मत और चालक को वेतन को मद्देनजर रखते हुए आपको एक दिन में जितनी कम दूरी तय करनी होगी, उतना ही ज्यादा आपके लिए ओला और उबर जैसी राइड हेलिंग सेवाएं लेना तर्कसंगत होगा।'